paragraph_text: Papinska konklava, 1061. je održana 30. rujna 1061. godine u rimskoj crkvi Sveti Petar u okovima. Do konklave je došlo nakon smrti pape Nikole II., 27. srpnja. Predstavljao je prvi izbor napravljen po buli "In nomine Domini" koju je 1059. donio Nikola II. i u njoj propisao kako papu mora izabirati isključivo kolegij kardinala. Izbor je organizirao redovnik Hildebrand iz Soane, jedan od najuglednijih crkvenih vođa. Kardinali, među kojima je najistaknutiji bio Petar Damjan, su za novog papu izabrali Anselma di Baggia, biskupa Lucce, jednog od vođa patarenskog pokreta u Milanu i bliskog Hildebrandovog prijatelja i suradnika. On je 1. listopada preuzeo papinsku stolicu i uzeo ime Aleksandar II.